
R E P U B L I K A  H R V A T S K A

R J E Š E N J E

Trgovački sud u Bjelovaru, po sucu pojedincu Mariji Petrina Kubica, u predstečajnom postupku nad dužnikom VOĆNJAK društvo s ograničenom odgovornošću za proizvodnju i usluge, Bjelovar, Matice Hrvatske 4/1, OIB: 52871551229, MBS: 030104368, kojeg zastupaju punomoćnici - odvjetnik Ivan Župan iz Zagreba i odvjetnica Melita Babić iz Bjelovara, odvjetnici iz Zajedničkog odvjetničkog ureda Ivan Župan i Melita Babić, Zagreb, odlučujući o prijedlogu dužnika za ponavljanje postupka, 21. studenog 2017.

r i j e š i o   j e

Odbacuje se prijedlog dužnika za ponavljanje postupka.

Obrazloženje

Podneskom zaprimljenim na sud 16. studenog 2017. dužnik predlaže ponavljanje postupka ispitivanja tražbina odnosno postupka do donošenja rješenja o utvrđenim i osporenim tražbinama sukladno rješenju suda u ovom predmetu pod poslovnim brojem St-1339/2016-2 od 10. studenog 2016., kako bi se u ponovljenom postupku tražbine svih vjerovnika iznova utvrdile, sukladno relevantnom i pravno obvezujućem shvaćanju Visokog trgovačkog suda Republike Hrvatske, iskazanom u rješenju poslovni broj Pž-2927/2017 od 27. lipnja 2017. Obrazlaže da je Visoki trgovački sud u navedenim rješenju, donesenom u predstečajnom postupku nad dužnikom VRT d.o.o., zauzeo pravno shvaćanje u odnosu na regresna jamstva odnosno regresne vjerovnike, a koje je shvaćanje primjenjivo i na ovaj postupak. Iz rješenja VTS-a od 27. lipnja 2017. nedvojbeno proizlazi da jamci i solidarni dužnici imaju pravo glasa za osigurani iznos, što znači da su tražbine vjerovnika Josipa Beloševića, Božidara Gorupa, Gorup d.o.o., Damira Gorupa, Gorup stočarstvo d.o.o., Zdravka Lenarda, Ratarstvo d.o.o., Vrt d.o.o. i Vrtinvest d.o.o. pogrešno nepriznate odnosno osporene. Pravni položaj navedenih vjerovnika u ovom je postupku (na način utvrđen rješenjem od 10. studenog 2016.) bitno drugačiji od načina na koji VTS tretira položaj istih tih vjerovnika u činjenično i pravno istovjetnoj situaciji u predstečajnom postupku nad dužnikom VRT d.o.o. Posljedično tome je i dužnikova pozicija u ovom postupku različita od pozicije dužnika VRT d.o.o. u predstečajnom postupku koji se vodi pod brojem St-500/17. Vjerovnici – regresni jamci u ovom postupku su slijedom navedenog dovedeni u apsurdnu i paradoksalnu situaciju da im se u ovom postupku ne priznaju prava koja su im temeljem istih osnova (ugovora) priznata u predstečajnom postupku nad dužnikom VRT d.o.o., što je nedopustivo.

Prijedlog za ponavljanje postupka nije dopušten.

Odredbom čl.19. st.8. Stečajnog zakona ("Narodne novine" broj 71/15 i 104/17) propisano da se u predstečajnom i stečajnom postupku ne može podnijeti prijedlog za ponavljanje postupka te je riješeno kao u izreci.

U Bjelovaru, 21. studenog 2017.

                                                                                         SUDAC
          MARIJA PETRINA KUBICA v.r.

Za točnost otpravka-
ovlašteni službenik
     Željka Vitez



POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. SZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.

